***Отговор на въпрос от Светла Бъчварова – народен представител от ПГ „БСП за България“ относно финансовото състояние на „Напоителни системи“ ЕАД и възможността за реализиране на проекти по мярка 4.3 от Програмата за развитие на селските райони***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

Индикативният график ще бъде спазен, „Напоителни системи“ ЕАД имат готовност за участие в приема.

За финансовото състояние за последните две години дружеството е реализирало положителен финансов резултат. Отчетената печалба е в размер, за 2018 г., на **1 млн. 4 хил. лв**.

По предварителни данни финансовият резултат за 2019 г. също е положителен, което позволява кандидатстване по мярката.

Реализираните приходи от дружеството за 2018 г. са в размер на **41 млн. 870 хил. лв.**

За периода 2017-2019 г. задълженията на предприятието, в това число и задължения към НАП, са преструктурирани и оптимизирани, с оглед бъдещото им погасяване.

Провеждането на прием по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство” от мярка 4, е предвиден в края на м. март 2020 г. и както вече казах индикативният график ще бъде спазен.

В момента разработването на документите на подмярката е във финален етап. На 21.02.2020 г. на заинтересованите страни са изпратени пълният пакет с документи, а на 27.02.2020 г. се проведе заседание на тематичната работна група, на което се обсъдиха последните варианти на условията за кандидатстване и условията за изпълнение. В срок **до 13 март 2020 г**. насоките ще бъдат публикувани за обществено обсъждане за не по-малко от 10 дни. След отстраняване на бележки, които биха били получени в срока на обсъждането, **в края на м. март** ще бъде обявен прием на проектни предложения за финансово подпомагане.

„Напоителни системи” ЕАД се състои от **четиринадесет клона** в цялата страна. Всички клонове имат готовност за кандидатстване с проекти по подмярка 4.3. Дружеството е планирало да участва по процедурата чрез подбор по подмярка 4.3 със собствени **двадесет и девет** **хидромелиоративни обекта**, които са от първостепенна важност за напояването на земеделски площи.

Към настоящия момент в Централно управление на „Напоителни системи” е налична готова проектна документация (инвестиционни предложения) за общо **двадесет и девет обекта**. С реализацията на изготвените проекти се очаква **прогнозно** увеличение на поливните площи по клонове, както следва:

* За клон Бургас увеличение с **560 дка**;
* За клон Видин увеличение с **20 000 дка**;
* За клон Среден Дунав увеличение с около **20 000 дка**;
* За клон Средна Тунджа с около **25 819 дка**;
* За клон Тополница, се очаква увеличение с **16 680 дка**;
* За клон Хасково, се очаква увеличение с **3 250 дка**, което близо два пъти повече от сегашните възможности;
* За клон Черно море, се очаква увеличение с **250 дка**;
* За клон Шумен се очаква увеличение с **10 900 дка**;
* За клон Марица, увеличение с **16 623 дка**;
* За клон Долен Дунав, увеличение с **42 000 дка**;
* За клон София увеличение с **2 900 дка**;
* За клон Струма-Места, увеличение с **5 800 дка**;
* За клон Горна Тунджа, очаквано увеличение с **18 125 дка**;
* За клон Мизия **не са извършвани поливания**.

Към момента със съществуващите съоръжения може да се осигури поливане на около **2 млн. дка площи**.

**След изпълнение на** проекта по подмярка 4.3 се очаква увеличение на полятите площи с близо **200 хил. дка**

**БЛАГОДАРЯ ЗА ВНИМАНИЕТО!**