***Отговор на въпрос от Светла Бъчварова и Даниел Йорданов – народни представители от ПГ „БСП за България“ относно нови изисквания за идентификация на животни в срок до 31.03.2020 г.***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

**УВАЖАЕМИ ГОСПОДИН ЙОРДАНОВ,**

Вчера, 05.03.2020 г., в Българската агенция по безопасност на храните се проведе среща с представители на свиневъдните асоциации, които изразиха притеснение по отношение индивидуалната идентификация на прасетата за угояване и по-точно по отношение факта, че при голямо количество животни събрани на едно място е невъзможна проследимостта на изгубените индивидуални идентификатори и заместването им. С цел правилно проследяване на изгубения идентификатор, следва да се извърши пълна инвентаризация на технологичната група, което от своя страна би причинило стрес на животните и е в разрез с изискванията за хуманно отношение към тях.

В тази връзка Заповед № РД 11-317 от 30.01.2020 г. на изпълнителния директор на БАБХ е изменена със Заповед № РД 11-630 от 05.03.2020 г. като на **индивидуална идентификация ще подлежат само свинете във фамилни ферми.**

Със заповедта се цели провеждане на адекватна профилактика, надзор, контрол и ликвидиране на болести по свинете, в това число и на АЧС. Целта е и подобряване на надзора на популацията на свинете, основно в малки и средни по големина свиневъдни обекти, ранно откриване и идентифициране на епизоотичния риск, навременното предприемане на мерки по ограничаване и ликвидиране на заболявания по свинете.

И не на последно място, съвсем прецизно изпълнение на разпоредбите за обезщетяване и когато възникне епизоотия.

**БЛАГОДАРЯ ЗА ВНИМАНИЕТО!**